Hun har flankeret Anders Samuelsen og Simon Emil Ammitzbøll utallige gange som toppolitiker i Liberal Alliance og stået på mål for den daværende VLAK-regerings politik som partiets politiske ordfører.

Ved valget i juni var det slut for nordjyske Christina Egelund.

Liberal Alliance fik blot 1,9 procent af stemmerne i Nordjyllands Storkreds. Langt fra nok til at sikre partiet et mandat.

Christina Egelund, der havde stået i frontlinjen for partiet gennem regeringstiden og under valgkampen, fik 2.026 stemmer. Dermed var det farvel til Christiansborg for den 41-årige politiker, der nåede at sidde i Folketinget i fire år.

Nu er det også farvel til Liberal Alliance, fortæller hun til DR Nyheder efter at have tænkt tingene igennem siden valget. Men ikke fordi hun er træt af politik. Modsat mange andre politikere, der ikke bliver genvalgt, kommenterer Christina Egelund jævnligt aktuelle politiske sager på sin Facebook-profil. Nøjagtig som da hun var politisk ordfører.

Det handler ikke om ledelsen. Det handler ikke om personer. Det handler om politisk substans. Christina Egelund, tidligere politisk ordfører, LA

Nationalkonservativ kurs bliver uden Egelund

Hendes beslutning handler om "politisk substans", lader hun forstå i et interview, kort inden hun melder sig ud af partiet og melder sin beslutning ud. For den politiske fremtid og retning, hun har forudset, at Liberal Alliance er på vej mod, kan hun ikke se sig selv være en del af.

- For mig er det helt tydeligt, at Liberal Alliance ligesom mange andre partier er splittet mellem en national strømning på den ene side og en moderne, liberal strømning på den anden side. Jeg tilhører den sidste, og jeg oplever, at den strømning er under pres i LA, siger Christina Egelund.

- Det er, som om partiet invaderes af en stigende konservatisme – og så hører jeg ikke længere hjemme der.

For Christina Egelund har hendes politiske engagement altid handlet om den personlige frihed, forklarer hun. Om at staten skal blande sig mindst muligt. At der skal være mindre overvågning af borgerne. At Danmark skal være et land bygget på frisind, liberale værdier og et forsvar for retsstaten.

Særligt sidstnævnte er under pres i disse tider, mener hun.

Jeg melder mig ud af Liberal Alliance i dag. Det er en svær beslutning. Det er ikke en fiks ide eller en tanke, man lige får en søndag morgen. Christina Egelund, tidligere politisk ordfører, LA

Efterlyser et forsvar for retsstaten

Den analyse er hun dog ikke kun nået frem til efter valget, forsikrer hun, da vi spørger, om det ikke er lige lovligt hurtigt at tage sit tøj og gå, når der kun er gået fire en halv måned siden folketingsvalget.

Et valg, der sendte Liberal Alliance i knæ, kostede partileder Anders Samuelsen både mandat og lederpost og skar partiets tilstedeværelse på Christiansborg helt ind til benet.

- Splittelsen har været der længe. Strømningerne har været der længe. Det er ikke noget, der kun findes i LA. Vi ser dem også i Venstre, siger Christina Egelund.

Men hvad er det i Liberal Alliance, der gør, at du ikke længere kan se dig selv være medlem?

- Jeg savner et klart forsvar for det internationale samarbejde. Det handler om europapolitik og udlændingepolitik. Den aktuelle debat, vi har om syrienskrigere, der synes jeg, at et liberalt parti skal stå forrest i forsvaret for retsstaten.